**Pismo koordinatorjem in članom skupin na temo sinode**

**Dragi prijatelji v Skupnosti krščanskega življenja**

Verni kristjani smo se v zadnjem letu, posebej pa v zadnjem mesecu seznanili z začetkom procesa škofovske sinode, na katero vse ljudi dobre volje vabi papež Frančišek. Naslov procesa je*za sinodalno Cerkev: občestvo, sodelovanje, poslanstvo*. Tudi v SKŽ smo nekateri močneje začutili povabilo in se nanj odzvali. Igor Bahovec, Jovan Lukovac, Brane Petek in Urška Zupančič smo se zbrali z namenom, da bi videli, če in kako se lahko SKŽ vključi v proces. Radi bi predvsem spodbudili in druge navdušili za vključitev v sinodalni proces, v katerega smo povabljeni kot del Cerkve. Vsa Cerkev je prvič povabljena, da se zbere in v skupni hoji (kar pomeni grška beseda *sinoda*) prek pogovora, molitve, evharistije in praznovanja prisluhne, kaj nam želi povedati Sveti Duh.

Na naših dosedanjih srečanjih se je izoblikovala želja, da v proces sinode povabimo vse skupine oz. člane v skupnosti. Pa ne samo vas. Papeževa in naša želja je tudi, da bi dosegli t. i. obrobne oz. obrobja. Prepoznavamo, da je naša vloga spodbuditi in spremljati proces v SKŽ. Skupinam smo na voljo za morebitno pomoč in podporo pri pripravi in izvedbi srečanj. V ta namen bo na spletni strani SKŽ (<http://sskz.rkc.si/sskz/>) objavljeno tematsko gradivo, o čemer vas bomo seznanjali preko obvestil v Plamenih in po elektronski pošti. Na temo sinode bosta uglašeni adventna duhovna obnova (12. decembra 2021) in decembrsko srečanje koordinatorjev. Razpravo bi radi sprožili tudi na forumih.

Skupine ste povabljene, da se pridružite procesu, a ste pri tem svobodne. Tiste skupine, ki boste vstopile v proces, izberite kontaktno osebo, ki bo skrbela za proces in za usklajevanje na nivoju SKŽ (to ni nujno aktualni koordinator skupine). Na to osebo se bomo obračali v zvezi s potekom procesa ter ji pošiljali vabila na srečanja in gradivo. Prosimo, da ime osebe do konca koledarskega leta sporočite Urški Zupančič (urska.baloh3@gmail.com).

Predlagamo, da v skupini prvo srečanje namenite seznanitvi s sinodo, njenim namenom in metodo dela, nato pa izvedete še nekaj tematskih srečanj. O številu le-teh se skupina odloči samostojno.

Zaključek te faze sinode bi imeli maja ali junija 2022 in bi ga morda združili z romanjem k Mariji. Takrat bi naredili sklepno refleksijo dela po skupinah in morda pripravili zaključni dokument. Proces bo lažji in hitrejši, če boste v skupinah sproti pripravljali kratko refleksijo v pisni obliki.

Vsak, ki se čuti poklicanega v sinodalni proces, je povabljen, da o sinodalnosti spregovori tudi v drugih okoljih, kjer živi in deluje – to je eden od načinov doseganja obrobnih in obrobij.

Ljubljana, 25. november 2021 Igor, Jovan, Brane in Urška